钦定古今图书集成/明伦汇编/官常典/第784卷 > 董枢
## 钦定古今图书集成/明伦汇编/官常典/第784卷 > 董枢

按《宋史》本传：“枢，真定元氏人。后唐太清中，以献书授
校书郎，累历宾佐。晋天福中，为左拾遗，知枢密院表
奏。周广顺初，为左补阙。世宗即位，诏常参官各奏封
事，枢上《平吴策》。淮南平，迁浚仪令。恭帝即位，迁殿中
侍御史。太祖乾德初，迁主客员外郎。上书请伐蜀。蜀
平，通判剑州。会全师雄叛，攻剑，刺史张仁谦足疾不”
能战，欲弃城走。枢固争战，贼败之，因招馀众降。仁谦
饮枢令醉，密杀降数百，诬奏枢与贼通。会中使自成
都还，备言其事。太祖并召之庭辩曲直，仁谦遂屈，下
御史台鞫之，黜宋州教练使。以枢尝贡西伐计，迁比
部郎中。三年，出兼桂阳监使。上书请伐广南，诏益桂
阳戍卒三千，令枢统之。开宝二年，又上方略。会刘𬬮
命内侍曾居实侵桂阳，枢击退之。三年，大举伐𬬮，令
枢率兵趋连口，克之。改兵部郎中、权知连州兼行营
招抚使。岭南平，赐钱三百万。四年，移知襄州，又为河
北转运使，改判西京留司御史台。初，枢罢桂阳监，以
左赞善大夫孔璘代之。璘通《三礼》，尝讲学于河朔。擢
第，历州县。及升朝，莅桂阳，岁满，以太子洗马赵瑜代
之。瑜，赵州人，家世豪右，自言练达边事。开宝中，命为
易州通判，岁满移桂阳。瑜至即称疾，遂以著作郎张
侃代之。侃至月馀，奏“瑜在任累月，得羡银数十斤，虽
送官而不具数闻，计枢与璘隐没可知矣。”诏下御史
案之。狱具，有司计盗赃，法俱当死。太祖曰：“赵瑜非自
盗，但不能发擿耳。”枢璘并坐死，瑜决杖流海岛。擢侃
为屯田员外郎。